EARTH ร่วงติดฟลอร์ 29.61% หลังผิดนัดชำระหนี้ตั๋ว B/E วงเงิน 40 ลบ.
EARTH ร่วงติดฟลอร์ 29.61% หลังผิดนัดชำระหนี้ตั๋ว B/E วงเงิน 40 ลบ. ล่าสุด ณ 10.23 น. ราคาหุ้นอยู่ที่ระดับ 1.45 บาท ลดลง 0.61 บาท หรือลดลง 29.61% ด้วยมูลค่าซื้อขาย 275.86 ล้านบาท
8 มิ.ย. 2560

ผู้สื่อข่าวรายงานว่า บริษัท เอ็นเนอร์ยี่ เอิร์ธ จำกัด (มหาชน) หรือ EARTH โดยราคาหุ้นร่วงติดฟลอร์ตั้งแต่เปิดตลาดภาคเช้าวันนี้(8มิ.ย.) ล่าสุด ณ 10.23 น. ราคาหุ้นอยู่ที่ระดับ 1.45 บาท ลดลง 0.61 บาท หรือลดลง 29.61% ด้วยมูลค่าซื้อขาย 275.86 ล้านบาท

บริษัทแจ้งว่าตามที่บริษัทได้ออกตราสารหนี้ประเภทตั๋วแลกเงิน (B/E) เสนอขายแก่บุคคลในวงจำกัด จำนวน 3 ฉบับ มูลค่ารวม 40 ล้านบาท อัตราดอกเบี้ย 3.95% ต่อปี (หักชำระแล้วในวันที่ออกตั๋ว) กับสถาบันการเงินแห่งหนึ่ง เพื่อใช้เป็นเงินหมุนเวียนธุรกิจภายในบริษัทนั้น ตั๋วแลกเงินดังกล่าวออกเมื่อวันที่ 6 มี.ค.60 และถึงกำหนดชำระวันที่ 6 มิ.ย.60 แต่บริษัทได้ผิดนัดชำระหนี้เนื่องจากขาดสภาพคล่องและอยู่ระหว่างทบทวนวงเงินกับสถาบันการเงิน
สำหรับแนวทางการแก้ไขการผิดนัดชำระหนี้นั้น บริษัทอยู่ระหว่างเจรจากับสถาบันการเงินเพื่อทบทวนและกลับมาใช้วงเงินตามปกติ คาดว่าจะได้ข้อสรุปภายในเดือน ส.ค.60 ซึ่งได้วางแผนชำระหนี้ตามตั๋ว B/E ต่อไป  โดยในช่วงเวลาที่บริษัทผิดนัดชำระหนี้บริษัทมีภาระต้องชำระดอกเบี้ยผิดนัดจากตั๋วแลกเงินฉบับนี้ 7.5% และการผิดนัดชำระหนี้ในครั้งนี้ ยังไม่มีผลให้เจ้าหนี้รายอื่นเรียกชำระหนี้ในทันที (Call Default)
สรุปภาระหนี้ที่จะครบกำหนดชำระในเดือน มิ.ย.และเดือน ก.ค.60 มีจำนวนทั้งสิ้น 7 ฉบับ วงเงินรวม 520 ล้านบาท ได้แก่ ตั๋ว EARTH17608A มูลค่าหน้าตั๋ว 50 ล้านบาท ครบกำหนด 8 มิ.ย.60, ตั๋ว EARTH17615A มูลค่าหน้าตั๋ว 70 ล้านบาท ครบกำหนด 15 มิ.ย.60, ตั๋ว EARTH17621A มูลค่าหน้าตั๋ว 10 ล้านบาท ครบกำหนด 21 มิ.ย.60,
ตั๋ว EARTH17711A มูลค่าหน้าตั๋ว 30 ล้านบาท ครบกำหนด 11 ก.ค.60 และ ตั๋ว EARTH17712A,B,C มูลค่าหน้าตั๋ว 160 ล้านบาท ครบกำหนด 12 ก.ค.60, ตั๋ว EARTH17719A มูลค่าหน้าตั๋ว 100 ล้านบาท ครบกำหนด 19 ก.ค.60 และ ตั๋ว EARTH17726A,B มูลค่าหน้าตั๋ว 100 ล้านบาท ครบกำหนด 26 ก.ค.60
บริษัทแจ้งว่าผลกระทบกับทางบริษัททำให้ขาดสภาพคล่องชั่วคราว หากบริษัทได้รับวงเงินจากธนาคารพาณิชย์แล้วจะสามารถชำระตั๋วแลกเงินได้ต่อไป ซึ่งในขณะนี้บริษัทยังสามารถดำเนินการได้ตามปกติ